การประกอบธุรกิจของแต่ละสายผลิตภัณฑ์

1) ลักษณะของผลิตภัณฑ์

1.1 น้ำมันปาล์มดิบ (Crude Palm Oil) เป็นน้ำมันที่ได้จากการสกัดผลปาล์มสด
โดยมีอัตราเปอร์เซ็นต์น้ำมันมากน้อยขึ้นอยู่กับคุณภาพของผลปาล์มสด ตัวอย่างเช่น
ถ้าเป็นผลปาล์มสดที่ซื้อจากเกษตรกรรายย่อยจะได้เปอร์เซ็นต์น้ำมันอยู่ที่ร้อยละ 15 – 17
แต่ถ้าเป็นผลปาล์มสดจากสวนของบริษัทฯเองจะได้เปอร์เซ็นต์น้ำมันถึงร้อยละ 20
โดยมีผลพลอยได้เป็นเมล็ดในปาล์ม ซึ่งเป็นวัตถุดิบในการผลิตน้ำมันเมล็ดในปาล์มดิบ

1.2 น้ำมันเมล็ดในปาล์มดิบ (Crude Palm Kernel Oil)
เป็นน้ำมันที่ได้จากการสกัดเมล็ดในปาล์ม โดยมีอัตราเปอร์เซ็นต์น้ำมันร้อยละ 43
และมีผลพลอยได้เป็นกากปาล์ม ซึ่งเป็นวัตถุดิบสำหรับผลิตอาหารสัตว์

น้ำมันปาล์มดิบและน้ำมันเมล็ดในปาล์มดิบเป็นวัตถุดิบของอุตสาหกรรมต่อเนื่องอื่น เช่น
น้ำมันปรุงอาหาร ไขมันผสม เนยเทียม ขนมปังกรอบ ขนมเค็ก เนยโกโก้ ไอศครีม ครีมเทียม สบู่
แชมพู เทียนไข กลีเซอรีน สีอะมินส์ ส่วนผสมอาหาร เคมีภัณฑ์ เคลือบดีบุก อาหารสัตว์ และอื่นๆ
นอกจากนี้ ในปัจจุบัน น้ำมันปาล์มยังใช้เป็นส่วนประกอบสำคัญในการผลิตไบโอดีเซล
ซึ่งเป็นพลังงานทางเลือก เพื่อทดแทนการใช้น้ำมันปิโตรเลียมได้

น้ำมันปาล์มเป็นน้ำมันที่มีคุณสมบัติพิเศษคือ มีจุดไหม้ที่สูงกว่า และมีเบต้าแคโรทีนสูง
ซึ่งเป็นประโยชน์ต่อสุขภาพ นอกจากนั้นยังมีการดูดซับที่ต่ำกว่าน้ำมันพืชชนิดอื่น
ทำให้ไม่เคลือบติดสิ่งที่ทอด ทำให้อาหารที่ทอดมีสีสวย และเก็บไว้ได้นาน

[]การแปรรูปผลปาล์มให้เป็นผลิตภัณฑ์ต่างๆ

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

1. บัตรส่งเสริมการลงทุน

บริษัทฯ ได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
โดยการอนุมัติของคณะกรรมการส่งเสริมการลงทุนตามรายละเอียดดังนี้

1.1 บัตรส่งเสริมการลงทุนเลขที่ 1817/2539 สำหรับกิจการผลิตน้ำมันเมล็ดในปาล์มดิบ (CPKO)
จากเมล็ดในปาล์ม ขนาด 4.17 ตันเมล็ดในปาล์มต่อชั่วโมง
โดยได้รับสิทธิในการยกเว้นภาษีเงินได้นิติบุคล สำหรับกำไรสุทธิเป็นระยะเวลา 8 ปี นับจากวันที่
11 มีนาคม 2541 ถึง 10 มีนาคม 2549
และได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
ของอัตราปกติมีกำหนด 5 ปี นับจากวันที่ 11 มีนาคม 2549 ถึง 10 มีนาคม 2554

1.2 บัตรส่งเสริมเลขที่ 1043(2)/2548 ลงวันที่ 18 มกราคม 2548
โดยได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
สำหรับกิจการสกัดน้ำมันปาล์มดิบและเมล็ดในปาล์มอบแห้งขนาด 15 ตันผลปาล์มสดต่อชั่วโมง
และกิจการผลิตไฟฟ้าจากชีวมวล ปีละ 5,760,000 KWH ทั้งนี้ภายใต้เงื่อนไขบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคล
สำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ 100
ของเงินลงทุนไม่รวมค่าที่ดินและเงินทุนหมุนเวียน มีกำหนดระยะเวลา 8
ปีนับจากวันที่เริ่มมีรายได้จากการประกอบกิจการนั้น (วันที่ 7 มกราคม 2552)

1.3 บัตรส่งเสริมเลขที่ 2245(9)/2550 ลงวันที่ 18 ธันวาคม 2550
โดยได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
สำหรับกิจการผลิตไฟฟ้าจากก๊าซชีวภาพ มีกำลังการผลิต 2 เมกะวัตต์
โดยได้รับสิทธิในการยกเว้นภาษีเงินได้นิติบุคล สำหรับกำไรสุทธิเป็นระยะเวลา 8 ปี
นับจากวันที่เริ่มมีรายได้จากการประกอบกิจการนั้น ซึ่งบริษัทฯ ยังไม่ได้เริ่มใช้สิทธิพิเศษดังกล่าว

1.4 บัตรส่งเสริมเลขที่ 1262(2)/2550 ลงวันที่ 13 มีนาคม 2550
เป็นของกิจการที่ควบคุมร่วมกัน โดยได้รับสิทธิพิเศษทางภาษีตามพระราชบัญญัติการส่งเสริมการลงทุน
พ.ศ. 2520 สำหรับกิจการผลิตเมล็ดพันธุ์ปาล์ม โดยได้รับสิทธิในการยกเว้นภาษีเงินได้นิติบุคล
สำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ 100
ของเงินลงทุนไม่รวมค่าที่ดินและเงินทุนหมุนเวียน มีกำหนดระยะเวลา 8
ปีนับจากวันที่เริ่มมีรายได้จากการประกอบกิจการนั้น
ซึ่งกิจการที่ควบคุมร่วมกันยังไม่ได้เริ่มใช้สิทธิพิเศษดังกล่าว

2. การเช่าที่ดินสัมปทาน

บริษัทฯ ได้เช่าที่ดินในการทำสวนปาล์มน้ำมันจากบริษัทพันธ์ศรีวิวัฒน์ จำกัด
ซึ่งเป็นบริษัทย่อยของบริษัทฯ บริษัท พันศรีวิวัฒน์ จำกัด
ได้เช่าสัมปทานที่ดินสองแห่งคือชัยบุรีและเคียนซาจากบริษัท พันธ์ศรี จำกัด และบริษัท ประจักษ์วิวัฒน์
จำกัด ตามลำดับ ซึ่งทั้งสองเป็นบริษัทย่อยของบริษัทพันธ์ศรีวิวัฒน์ จำกัด
ที่ดินสัมปทานที่ได้รับอนุญาตจากกรมป่าไม้คือ สัมปทานที่ดินอำเภอชัยบุรี จังหวัดสุราษฎร์ธานี จำนวน
20,000 ไร่ จะหมดอายุในวันที่ 1 มกราคม 2558 และสัมปทานที่ดินอำเภอเคียนซา
จังหวัดสุราษฎร์ธานี จำนวน 10,600 ไร่ จะหมดอายุในวันที่ 8 กรกฎาคม 2557

สำหรับสัมปทานที่ดินอำเภอเคียนซานี้ บริษัท พันธ์ศรีวิวัฒน์ จำกัด ได้รับแจ้งจากสำนักงาน ธนารักษ์
จังหวัดสุราษฎร์ธานี สังกัดกระทรวงการคลังว่า ที่ดินนี้เป็นที่ดินราชพัสดุ
ซึ่งเป็นกรรมสิทธิ์ของกระทรวงการคลังโดยคำวินิจฉัยของคณะกรรมการกฤษฎีกา
และได้แจ้งให้ความร่วมมือในการทำสัญญาเช่ามีกำหนดเวลา 3 ปี นับแต่วันที่ 1 มกราคม 2544
โดยให้ชำระค่าเช่าที่ดินย้อนหลังตั้งแต่ปี 2534 บริษัท ประจักษ์วิวัฒน์ จำกัด
ได้บันทึกการตั้งสำรองค่าเช่าที่ดินดังกล่าวไว้แล้วในงบการเงินจนถึงปี 2550

2) การตลาดและภาวะการแข่งขัน

ก. นโยบายและลักษณะการตลาดของผลิตภัณฑ์

กลยุทธ์การแข่งขัน

อุตสาหกรรมน้ำมันปาล์มของไทยมีแนวโน้มที่จะพัฒนาและขยายตัวต่อไปได้อีกมาก
จะเห็นได้จากการขยายตัวของอุตสาหกรรมไบโอดีเซลและอัตราการบริโภคน้ำมันปาล์มต่อคนต่อปีของไทยยังคงอยู่ในระดับต่ำ
และนอกจากนั้นน้ำมันปาล์มยังมีราคาถูกกว่าน้ำมันพืชประเภทอื่นๆ
ทำให้น้ำมันปาล์มไม่มีปัญหาด้านตลาดรองรับทั้งตลาดภายในและต่างประเทศ
ที่ผ่านมาบริษัทฯผลิตน้ำมันปาล์มเพื่อตอบสนองความต้องการในประเทศเป็นหลัก
ในอดีตที่มีผลผลิตออกมามากเกินความต้องการในประเทศ เนื่องจากสภาพดินฟ้าอากาศเอื้ออำนวย
ราคาในประเทศตกต่ำ ในขณะที่ราคาน้ำมันปาล์มในต่างประเทศสูงกว่าราคาขายในประเทศ
บริษัทฯก็จะส่งออกเพื่อที่จะเป็นหนทางหนึ่งที่จะช่วยให้บริษัทฯ สามารถทำกำไรได้มากขึ้น
แต่ในทางตรงกันข้ามถ้าผลผลิตปาล์มสดออกมาค่อนข้างน้อย
และราคาน้ำมันปาล์มดิบในประเทศอยู่ในระดับต่ำในขณะที่ราคาตลาดโลกก็อยู่ในระดับต่ำเช่นกัน
จะทำให้เกิดการแข่งขันราคากันเองในประเทศ

เพื่อที่จะสามารถแข่งขันกับตลาดโลกได้ บริษัทฯจะต้องมีการบริหารต้นทุนการผลิตให้อยู่ในระดับต่ำ
โดยการปรับปรุงประสิทธิภาพของเครื่องจักรให้มีอัตราการสูญเสียระหว่างการผลิตน้อยที่สุด
และเพิ่มปริมาณผลปาล์มสดเข้าสู่กระบวนการผลิต

ลักษณะลูกค้าและกลุ่มลูกค้าเป้าหมาย

ลูกค้าบริษัทฯส่วนใหญ่เป็นโรงงานกลั่นน้ำมันปาล์ม ซึ่งปัจจุบันมีอยู่ประมาณ 12 โรงงาน
และมากกว่าร้อยละ 50 ของน้ำมันปาล์มดิบทั้งหมดในประเทศ
เป็นวัตถุดิบสำหรับโรงงานกลั่นน้ำมันปาล์มรายใหญ่เพียง 2-3 รายเท่านั้น
ดังนั้นในช่วงที่ผลปาล์มสดมีปริมาณน้อย
จะทำให้ปริมาณน้ำมันปาล์มดิบมีไม่เพียงพอต่อความต้องการใช้น้ำมันปาล์มทั้งหมดในประเทศ
ซึ่งบางครั้งรัฐบาลต้องมีการอนุมัติให้มีการนำเข้าน้ำมันปาล์ม ดังเช่น เมื่อวันที่ 22 มกราคม 2551
คณะรัฐมนตรีมีมติอนุมัติให้นำเข้าน้ำมันปาล์มดิบใส ปริมาณ 30,000 ตัน
เพื่อบรรเทาภาวะตึงตัวของปริมาณน้ำมันปาล์มในระบบ
ในทางตรงข้ามในช่วงที่มีผลปาล์มสดออกมามาก
ก็จะทำให้ปริมาณน้ำมันปาล์มดิบมีปริมาณมากเช่นเดียวกัน ซึ่งบริษัทฯก็สามารถส่งออกได้
หากราคาตลาดโลกสูงกว่าราคาขายในประเทศ

การจำหน่ายและช่องทางการจำหน่าย

บริษัทฯได้จำหน่ายน้ำมันปาล์มดิบและน้ำมันเมล็ดในปาล์มดิบแก่โรงงานกลั่นน้ำมันพืชบริสุทธิ์และโรงงานทำสบู่เป็นหลัก
โดยมีการตกลงซื้อขายล่วงหน้าหรือส่งมอบทันทีแล้วแต่กรณี
กากเมล็ดในปาล์มจะจำหน่ายแก่โรงงานผลิตอาหารสัตว์และผู้เลี้ยงสัตว์ที่อยู่บริเวณใกล้เคียงโรงงานเพื่อเป็นอาหารสัตว์
ผู้จัดการฝ่ายขายและประกันคุณภาพจะเป็นผู้ติดต่อลูกค้าโดยตรงภายใต้การควบคุมของกรรมการผู้จัดการ
โดยตกลงราคา จุดหมายปลายทางที่จะส่ง และคุณภาพของน้ำมันปาล์มดิบ น้ำมันเมล็ดในปาล์มดิบ
และกากเมล็ดในปาล์ม

สัดส่วนการจำหน่ายในประเทศและต่างประเทศ

ในปี 2552 บริษัทฯไม่มีการจำหน่ายน้ำมันปาล์มไปต่างประเทศ

ภาวะการแข่งขัน 

ภาพรวมของอุตสาหกรรมปี 2552

ปาล์มน้ำมันเป็นพืชน้ำมันที่ให้ผลผลิตต่อไร่สูงกว่าพืชน้ำมันทุกชนิด
และยังเป็นพืชที่มีต้นทุนการผลิตน้ำมันต่ำกว่าพืชชนิดอื่น
น้ำมันปาล์มจึงเป็นมันพืชสำหรับการบริโภคที่มีราคาถูกที่สุด สามารถนำไปแปรรูปเป็นผลิตภัณฑ์ต่างๆ
และนำไปใช้ประโยชน์ในอุตสาหกรรมได้อย่างกว้างขวางทั้งในอุตสาหกรรมอาหารและไม่ใช่อาหาร
รวมถึงการนำไปใช้ในการผลิตพลังงานทดแทนในช่วง 2-3 ปีที่ผ่านมา
โดยมูลค่าของอุตสาหกรรมน้ำมันปาล์มในปัจจุบันสูงถึงประมาณ 50,000 ล้านบาท

ประเทศผู้ผลิตน้ำมันปาล์มรายใหญ่ คือ อินโดนีเซีย, มาเลเซีย, ไทย และไนจีเรีย
โดยมีปริมาณผลผลิตน้ำมันปาล์มต่อปีเรียงตามลำดับคือ 20 ล้านตัน 18 ล้านตัน 1.3 ล้านตัน และ 1
ล้านตัน โดยอินโดนีเซียและมาเลเซีย มีปริมาณผลผลิตน้ำมันปาล์ม คิดเป็นมากกว่าร้อยละ 90
ของผลผลิตทั้งหมด

พื้นที่ให้ผลผลิต ปัจจุบันประเทศไทยมีพื้นที่เพาะปลูกปาล์มน้ำมันที่ให้ผลผลิตแล้วประมาณ 2.8 ล้านไร่
โดยร้อยละ 95 ของพื้นที่ปลูกทั้งหมดอยู่ในภาคใต้ ได้แก่ กระบี่ สุราษฎร์ธานี ชุมพร และตรัง
แนวโน้มพื้นที่การปลูกปาล์มน้ำมันจะขยายอย่างต่อเนื่องโดยเฉพาะในเขตพื้นที่ภาคกลาง
ภาคเหนือและภาคอีสาน
ทั้งนี้เนื่องมาจากการศึกษาทดลองที่กรมส่งเสริมการเกษตรได้ดำเนินการมาเป็นเวลา 5 ปี
ตามโครงการพืชพลังงาน ประกอบกับแผนพัฒนาอุตสาหกรรมปาล์มน้ำมันและน้ำมันปาล์มปี
2551-2555 โดยเฉพาะการขยายพื้นที่เพาะปลูกปีละ 500,000 ไร่ รวม 2.5 ล้านไร่
รวมถึงโครงการเพิ่มประสิทธิภาพการผลิต และแผนพัฒนาพลังงานทดแทน 15 ปี (พ.ศ.
2551-2565) โดยเฉพาะการใช้น้ำมันปาล์มเป็นวัตถุดิบหลัก
เพื่อทดแทนการนำเข้าพลังงานจากต่างประเทศและมุ่งส่งเสริมการใช้น้ำมันไบโอดีเซล B3 B5
และพัฒนาถึง B10 ทำให้เกษตรกรผู้สนใจริเริ่มปลูกปาล์มน้ำมันเพิ่มมากขึ้นทั่วทุกภาค
ประมาณการได้ว่าในพื้นที่ภาคเหนือ ภาคกลาง และภาคอีสาน จะขยายพื้นที่ปลูก 100,000 ไร่/ปี
ส่วนในพื้นที่ภาคใต้และภาคตะวันออกจะขยายพื้นที่ปลูกประมาณปีละ 300,000 ไร่
นอกจากนี้จะมีการปลูกทดแทนเฉพาะพื้นที่ภาคใต้อีกประมาณ 20,000 ไร่/ปี

หากมีการขยายพื้นที่ปลูกเป็นเช่นนี้จะก่อให้เกิดความต้องการปัจจัยการผลิตและแรงงานเพิ่มมากขึ้น
โดยเฉพาะการสร้างงานให้กับเกษตรกรในภาคเหนือและภาคอีสาน
ทำให้เกษตรกรมีรายได้เพิ่มมากขึ้นและลดปัญหาการเคลื่อนย้ายแรงงานระหว่างภาคได้ด้วย
นอกจากนี้ ความต้องการเมล็ดพันธุ์จะเพิ่มขึ้นปีละ 10 ล้านเมล็ด
ซึ่งจะทำให้ธุรกิจผลิตเมล็ดพันธุ์มีรายได้เพิ่มขึ้น

ผลผลิต/ผลผลิตต่อไร่ ในปี 2552 ทั้งปริมาณผลปาล์มสดและราคาปรับตัวลดลงจากปี 2551
โดยผลปาล์มสดลดลงจาก 9.2 ล้านตันในปี 2551 เป็น 8.0 ล้านตันในปี 2552
โดยผลผลิตต่ำสุดอยู่ในเดือนธันวาคม ที่ 430,145 ตัน สูงสุดในเดือนมีนาคมที่ 828,083 ตัน
ทำให้การผลิตน้ำมันปาล์มดิบทั้งปี อยู่ที่ 1,345,245 ตัน ลดลงประมาณร้อยละ 13 จากปี 2551
จากตัวเลขผลผลิตดังกล่าวจะเห็นว่าอัตราการสกัดน้ำมัน (Oil Extraction Rate : OER) ในปี
2552 ของทั้งประเทศโดยเฉลี่ยอยู่ที่ร้อยละ 16.8 ซึ่งอยู่ในระดับเดียวกับปี 2551
โดยมีปริมาณน้ำมันปาล์มคงเหลือในรูปน้ำมันปาล์มดิบ ณ สิ้นปี 2552 จำนวน 137,559 ตัน
(ตัวเลขจากกรมการค้าภายใน) เมื่อเปรียบเทียบกับ ณ สิ้นปี 2551 ที่ 107,947 ตัน

[]

กำลังการผลิต

การเพิ่มขึ้นของจำนวนโรงสกัดน้ำมันปาล์มจากประมาณ 43 โรงในปี 2542
จนในปัจจุบันมีโรงงานสกัดน้ำมันปาล์มดิบประมาณ 65 โรง
มีกำลังการผลิตของโรงงานรวมทั้งสิ้นประมาณ 18 ล้านตันผลปาล์มสดต่อปีนั้น
ยังคงสูงกว่าปริมาณผลปาล์มสดที่ออกสู่ตลาดในปี 2552 ที่ 8 ล้านตัน
จากพื้นที่เพาะปลูกที่ให้ผลผลิตแล้วที่มีอยู่ประมาณ 2.8 ล้านไร่
จะเห็นว่ากำลังการผลิตของโรงสกัดน้ำมันปาล์มดิบมีมากกว่าอุปทานของผลปาล์มสดที่มีอยู่ในปัจจุบันกว่าร้อยละ
50
ภาวะความไม่สมดุลระหว่างอุปสงค์และอุปทานดังกล่าวส่งผลต่อเสถียรภาพราคาของน้ำมันปาล์มดิบซึ่งเป็นอุปสรรคสำคัญต่อการแข่งขันและการพัฒนาอุตสาหกรรมน้ำมันปาล์มของประเทศไทย

สถานการณ์ตลาดและราคา ในปี 2552 ราคาน้ำมันปาล์มดิบในตลาดโลกโดยเฉลี่ยต่ำกว่าปี 2551
นับเป็นการพักตัวหลังจากการปรับตัวสูงขึ้นติดต่อกันเป็นเวลา 3 ปี โดยในเดือนมกราคม
ราคาน้ำมันปาล์มดิบในตลาดล่วงหน้ากำหนดส่งมอบเดือนที่สามของประเทศมาเลเซีย (Bursa
Malaysia Derivatives : 3^(rd) Month) ปิดแตะระดับต่ำสุดของปีที่ 1,740 ริงกิตต่อตัน
และปิดแตะระดับสูงสุดของปีในเดือนพฤษภาคมที่ 2,789 ริงกิตต่อตัน เฉลี่ยแล้วทั้งปี 2552
ราคาน้ำมันปาล์มดิบในตลาดล่วงหน้ากำหนดส่งมอบเดือนที่สามของประเทศมาเลเซีย อยู่ที่ประมาณ
2,232 ริงกิตต่อตัน เปรียบเทียบกับ 2,852 ริงกิตต่อตันในปี 2551 คิดเป็นลดลงร้อยละ 22

ส่วนสถานการณ์ด้านราคาน้ำมันปาล์มดิบในประเทศในปี 2552
ราคาเฉลี่ยรายเดือนแกว่งตัวไม่มากนักเมื่อเทียบกับปี 2551 โดยแกว่งตัวอยู่ในช่วงระหว่าง 21.48
– 27.51 บาทต่อกิโลกรัม (เทียบกับ 17.02 - 36.26 บาทต่อกิโลกรัมในปี 2551)
ในขณะที่ราคาเฉลี่ยรายเดือนของผลปาล์มสดในประเทศเคลื่อนไหวอยู่ระหว่าง 3.14 – 4.70
บาทต่อกิโลกรัม (เทียบกับ 2.88 – 6.05 บาทต่อกิโลกรัมในปี 2551)
(ตัวเลขจากกรมการค้าภายใน) โดยมีราคาเฉลี่ยทั้งปีของผลปาล์มสดและน้ำมันปาล์มดิบที่ 3.99
และ 24.33 บาทต่อกิโลกรัม (เมื่อเปรียบเทียบกับปี 2551 ที่ 4.56 และ 28.96 บาทต่อกิโลกรัม
ตามลำดับ) ทั้งนี้เนื่องจากอุปสงค์ต่อน้ำมันปิโตรเลียมลดลง ทำให้ราคาน้ำมันดีเซลโดยเฉลี่ยลดลง
ความต้องการน้ำมันปาล์มเพื่อผลผลิตไบโอดีเซลจึงน้อยลงด้วย

ในปัจจุบันราคาขายส่งของน้ำมันปาล์มบรรจุขวดจะถูกควบคุมโดยกรมการค้าภายใน กระทรวงพาณิชย์
ผู้ผลิตน้ำมันพืชจะไม่สามารถจำหน่ายผลิตภัณฑ์ในราคาที่สูงกว่าราคาควบคุม
อย่างไรก็ตามในกรณีที่ผู้ผลิตประสบกับปัญหาการขึ้นราคาของวัตถุดิบ
ก็สามารถเสนอราคาใหม่ให้กับกรมการค้าภายในพิจารณาได้ ในช่วง ปลายปี 2550
ประเทศไทยประสบปัญหาราคาน้ำมันปาล์มปรับตัวสูงขึ้น เนื่องจากปริมาณน้ำมันปาล์มในระบบตึงตัว
ในช่วงเดือนพฤศจิกายนและธันวาคม 2550
กรมการค้าภายในได้ทยอยปรับขึ้นเพดานราคาจำหน่ายปลีกน้ำมันปาล์ม 2 ครั้งจากเดิมขวดละ 38
บาท เป็น 43.50 บาท (รวมภาษีมูลค่าเพิ่ม) และในช่วงต้นปี 2551
กรมการค้าภายในได้ปรับขึ้นเพดานราคาจำหน่ายปลีกเป็น 47.50 บาท
แต่ต่อมามีการปรับเพดานลงในเดือนตุลาคม เป็น 38 บาท
เนื่องจากราคาน้ำมันปาล์มในตลาดโลกปรับตัวลดลงอย่างรวดเร็วในช่วงปลายปี 2551 สำหรับในปี
2552 ราคาน้ำมันปาล์มดิบมีความผันผวนน้อยลง
กรมการค้าภายในจึงไม่ได้มีการปรับเพดานราคาขายปลีกสำหรับน้ำมันปาล์มบรรจุขวดในระหว่างปี
โดยยังคงเพดานราคาไว้ที่ 38 บาทต่อลิตร (รวมภาษีมูลค่าเพิ่ม)
ซึ่งเป็นระดับเดียวกับที่มีการปรับเพดานราคาครั้งสุดท้ายเมื่อวันที่ 24 ตุลาคม 2551

ปัจจุบัน กรมการค้าภายในจะควบคุมราคาน้ำมันปาล์ม ชนิดบรรจุขวด
โดยกำหนดเป็นนโยบายการกำกับดูแลราคาจำหน่ายสินค้าน้ำมันพืช ทั้งราคาขายส่ง
และราคาขายปลีก ทั้งนี้ระดับราคาที่จำหน่ายให้กับผู้บริโภค จะขึ้นอยู่กับช่องทางการจำหน่าย เช่น
ถ้าสินค้าจัดจำหน่ายผ่านทางห้างสรรพสินค้า ราคาก็จะถูกกำหนดโดยห้างสรรพสินค้าต่างๆ
ซึ่งระดับราคาต่ำกว่าราคาขายปลีกทั่วไป
เนื่องจากห้างสรรพสินค้าจะใช้สินค้าที่ขายในแผนกซุปเปอร์มาร์เก็ตในการทำโปรโมชั่น
นอกจากนี้บริษัทฯ ยังต้องเสียค่าใช้จ่ายอื่นๆ อีก เช่น ค่าตั้งโชว์
และค่าโฆษณาให้กับทางห้างสรรพสินค้า
โดยห้างสรรพสินค้าจะนำรายได้ในส่วนนี้ไปลดราคาสินค้าของบริษัทฯ
เพื่อเป็นการส่งเสริมการขายทางหนึ่ง แต่ถ้าเป็นการจำหน่ายตามร้านค้าปลีกทั่วไป
ส่วนใหญ่ระดับราคาขายจะสูงกว่าห้างสรรพสินค้า

ส่วนน้ำมันปาล์มบรรจุแทงค์ เพื่อใช้ในอุตสาหกรรมจะไม่ถูกควบคุมราคาโดยหน่วยงานของรัฐบาล
อย่างไรก็ตามการแข่งขันทางด้านราคาก็ยังเป็นกลยุทธหลักที่ใช้ในอุตสาหกรรม
ซึ่งโดยทั่วไปแล้วลูกค้าจะไม่ให้ความสำคัญกับคุณภาพของน้ำมันปาล์ม
ถ้าผู้ผลิตรายใดเสนอราคาขายที่ต่ำกว่า ก็จะสั่งซื้อกับผู้ผลิตรายนั้นทันที
แต่มีลูกค้าบางกลุ่มที่ต้องการผลิตภัณฑ์น้ำมันปาล์มพิเศษ
ซึ่งผู้ผลิตต้องผลิตสินค้าตามคุณสมบัติที่กำหนดโดยลูกค้า และจะเน้นคุณภาพเป็นหลัก

อุตสาหกรรมน้ำมันปาล์มมีการขยายตัวอยู่ในเกณฑ์สูงที่สุดในบรรดาพืชน้ำมันทั้งหมด
สาเหตุที่น้ำมันปาล์มมีอัตราการขยายตัวของการบริโภค และมีสัดส่วนการบริโภคมากที่สุด
เนื่องจากได้รับการส่งเสริมและคุ้มครองจากรัฐ
ซึ่งน้ำมันปาล์มได้รับความนิยมในการนำไปใช้ปรุงอาหาร และอุตสาหกรรมต่อเนื่องอย่างกว้างขวาง
เพราะคุณสมบัติพิเศษของน้ำมันปาล์มมีการดูดซับที่ต่ำกว่าน้ำมันพืชชนิดอื่น จึงไม่เคลือบติดสิ่งที่ทอด
ทำให้ของที่ทอดมีสีสวย และเก็บไว้ได้นาน

เนื่องจากผลิตภัณฑ์หลักของบริษัทฯ ซึ่งได้แก่ น้ำมันปาล์มนั้นมีคุณสมบัติพิเศษเฉพาะตัว
สำหรับอุตสาหกรรมอาหาร โดยเฉพาะอุตสาหกรรมอาหารประเภททอด
ที่ต้องการเน้นคุณภาพของผลิตภัณฑ์ให้คงความกรอบและไม่มีกลิ่นหืน
ซึ่งน้ำมันพืชประเภทอื่นไม่มีคุณสมบัติดังกล่าว นอกจากนั้น
น้ำมันปาล์มกำลังมีบทบาทสำคัญในอุตสาหกรรมไบโอดีเซล
จึงอาจกล่าวได้ว่าแนวโน้มการเข้ามาทดแทนหรือชิงส่วนแบ่งทางการตลาดโดยน้ำมันประเภทอื่นในอนาคตสามารถทำได้ยาก
นอกจากนั้นหากพิจารณาถึงคู่แข่งรายใหม่ที่ต้องการเข้ามาในอุตสาหกรรมน้ำมันปาล์ม
ก็จะเป็นไปได้ยากเช่นกัน เนื่องจากอุตสาหกรรมน้ำมันปาล์ม
เป็นอุตสาหกรรมที่ต้องใช้เงินลงทุนสูงทั้งในด้านเครื่องจักรและเทคโนโลยีในการผลิต
และเป็นอุตสาหกรรมพื้นฐานที่นำไปสู่อุตสาหกรรมต่อเนื่องอีกหลายประเภท
การมีชื่อเสียงที่ดีและอยู่ในอุตสาหกรรมยาวนาน
ย่อมสามารถสร้างความเชื่อถือและมีความได้เปรียบอย่างชัดเจน

[]ที่มา : สำนักวิจัยเศรษฐกิจการเกษตร , กรมการค้าภายใน

สภาพการแข่งขันในอุตสาหกรรม

จากที่ได้กล่าวไปแล้วข้างต้น ปัจจุบัน
ประเทศไทยยังมีปัญหาเรื่องผลปาล์มสดที่ไม่พอเพียงเมื่อเทียบกับกำลังการผลิตของโรงสกัดน้ำมันปาล์มทั้ง
65 โรงงาน
นับว่าเป็นปัจจัยสำคัญที่ทำให้เกิดการแข่งขันกันซื้อผลปาล์มสดจากเกษตรกรเพื่อลดต้นทุนการผลิตต่อหน่วยให้มากที่สุด
ทำให้บางครั้งไม่ได้ให้ความสำคัญของคุณภาพวัตถุดิบเท่าที่ควร นอกจากนี้ ยังมีปัจจัยที่ควบคุมไม่ได้
เช่น สภาพดินฟ้าอากาศ อันจะส่งผลโดยตรงต่อปริมาณผลปาล์มสดที่จะออกสู่ตลาดในแต่ละฤดูกาล
อีกทั้งปัจจัยภายนอก ได้แก่ ราคาตลาดโลก ราคาน้ำมันพืชชนิดอื่นที่ทดแทนกันได้
รวมถึงราคาน้ำมันปิโตรเลียมก็มีบทบาทสำคัญในการกำหนดราคาน้ำมันปาล์มดิบภายในประเทศเช่นเดียวกัน

ในอดีต ความผันผวนของราคาน้ำมันปิโตรเลียม รวมถึงนโยบายการแทรกแซงของภาครัฐ
โดยเฉพาะในช่วง 1 - 2 ปีที่ผ่านมา
ได้ส่งผลกระทบอย่างมากต่อโครงสร้างราคาน้ำมันปาล์มดิบของไทย
ทำให้ยากต่อการคาดการณ์ทิศทาง

แม้ว่าในปัจจุบันอุปทานส่วนเกินของน้ำมันปาล์มที่เหลือจากการบริโภค-อุปโภคขั้นพื้นฐานในประเทศเริ่มมีมากขึ้นจากเดิมมีส่วนเกินประมาณ
300,000 ตัน เป็น 600,000 ตัน แต่การผันผวนของปริมาณและราคาน้ำมันปาล์ม
ยังคงเป็นปัญหาและอุปสรรคสำคัญในการทำให้ตลาดมีดุลยภาพพร้อมสำหรับการพัฒนาในลำดับต่อไป

การเปิดเสรี AFTA
นั้นจะเป็นเครื่องมือในการบรรเทาภาวะความผันผวนของตลาดน้ำมันปาล์มในประเทศได้ในระยะยาว
บริษัทยังตระหนักถึงความมีศักยภาพของ AFTA
ในการพัฒนาอุตสาหกรรมน้ำมันปาล์มของไทยให้เติบโตอย่างยั่งยืน เนื่องจาก AFTA
สามารถเพิ่มโอกาสในการพัฒนาและการต่อยอดไปสู่อุตสาหกรรมปลายน้ำที่ใช้เทคโนโลยีระดับสูง
ซึ่งเป็นโครงการลงทุนขนาดใหญ่เพื่อการประหยัดต่อขนาด โดยเฉพาะอุตสาหกรรมไบโอเคมีคอล
และไบโอดีเซล

(ดูรายละเอียดในหัวข้อ “ผลกระทบจาก AFTA และแนวโน้มราคาน้ำมันปาล์มปี 2553”)

จำนวนคู่แข่งขัน

พื้นที่เพาะปลูกปาล์มน้ำมันในประเทศไทยส่วนใหญ่อยู่ในเขตจังหวัดกระบี่มากที่สุด รองลงมาคือ
สุราษฎร์ธานี ชุมพร สตูล และในจังหวัดอื่นๆ ทั้งนี้สามารถแบ่งผู้ปลูกปาล์มน้ำมันออกเป็น 3 ประเภท
ดังนี้

  - บริษัทผู้ปลูก ประมาณ 174 ราย พื้นที่เพาะปลูก ประมาณร้อยละ 37

  - สหกรณ์ / นิคม ประมาณ 7,593 ราย พื้นที่เพาะปลูก ประมาณร้อยละ 16

  - เกษตรกรรายย่อย ประมาณ 45,000 ราย พื้นที่เพาะปลูก ประมาณร้อยละ 46

ในปัจจุบัน โรงงานสกัดน้ำมันปาล์มมีจำนวน 65 โรงงาน
ส่วนใหญ่กระจายอยู่ในเขตที่มีการเพาะปลูกปาล์มในภาคใต้ เช่น กระบี่ สุราษฎร์ธานี ชุมพร ตรัง
และสตูล มีกำลังการผลิตรวมประมาณ 18 ล้านตันทะลายปาล์มสดต่อปี โดยแบ่งได้ดังนี้

- โรงงานสกัดขนาดใหญ่ 45 โรงงาน กำลังการผลิตรวมประมาณ 16 ล้านตันทะลายปาล์มสดต่อปี

- โรงงานสกัดขนาดเล็ก 20 โรงงาน กำลังการผลิตรวมประมาณ 2 ล้านตันทะลายปาล์มสดต่อปี

ขนาดของบริษัทเมื่อเทียบกับคู่แข่ง

ทางด้านสวนปาล์มถือได้ว่าบริษัทฯมีสวนปาล์มเป็นของตนเองและมีพื้นที่เพาะปลูกที่ใหญ่แห่งหนึ่งในประเทศไทย ซึ่งทำให้บริษัทฯได้เปรียบบริษัทอื่นในด้านต้นทุนของผลปาล์มสด ในส่วนของโรงงานสกัดน้ำมันปาล์มดิบ ซึ่งมีกำลังการผลิตเท่ากับ 75 ตันผลปาล์มสดต่อชั่วโมงนั้น ถือว่ามีขนาดที่ใกล้เคียงกับโรงงานสกัดขนาดใหญ่

สถานภาพและศักยภาพในการแข่งขัน

ถึงแม้ว่าการเปิดเสรี AFTA
จะเป็นการเปิดโอกาสให้คู่แข่งทั้งในและต่างประเทศสามารถนำเข้าน้ำมันปาล์มบริสุทธิ์เข้ามาจำหน่ายแข่งขันกับบริษัทฯ
ได้ แต่เนื่องจากการนำเข้าน้ำมันปาล์มบริสุทธิ์จะต้องนำเข้ามาในรูป Bulk และขนส่งทางเรือ
เพื่อสูบถ่ายลงรถแทงค์น้ำมันอีกครั้ง ซึ่งจะทำให้เกิดความสกปรกและสิ่งปลอมปน
รวมทั้งมีต้นทุนการขนส่งเกิดขึ้น
ทำให้ราคาน้ำมันปาล์มบริสุทธิ์ที่นำเข้าจะไม่แตกต่างจากราคาขายในประเทศมากนัก

ที่ผ่านมา การนำเข้าน้ำมันปาล์มจากต่างประเทศภายใต้ AFTA ดังกล่าว
สามารถปฏิบัติได้ภายใต้การดูแลการนำเข้าโดยองค์การคลังสินค้าเท่านั้น ดังเช่น ในช่วงปลายปี
2550 ประเทศไทยได้ประสบกับภาวการณ์ตึงตัวของปริมาณน้ำมันปาล์ม ดังนั้นเมื่อวันที่ 22 มกราคม
2551 คณะรัฐมนตรีจึงมีมติอนุมัติให้มีการนำเข้าน้ำมันปาล์มดิบใสภายใต้ AFTA
โดยให้องค์การคลังสินค้าเป็นผู้นำเข้าจำนวน 30,000 ตัน ภายในวันที่ 29 กุมภาพันธ์ 2551
เพื่อผ่อนคลายสถานการณ์ดังกล่าว อย่างไรก็ตาม การแก้ปัญหาดังกล่าวเป็นการแก้ปัญหาเฉพาะหน้า
หากสถานการณ์การขาดแคลนน้ำมันปาล์มยังคงมีอยู่ โดยเฉพาะ
เมื่อมีการสนับสนุนให้พัฒนาอุตสาหกรรมไปสู่ไบโอดีเซล อันเป็นพลังงานทางเลือก
รัฐบาลจำเป็นต้องพิจารณาการเปิดเสรีตามข้อตกลง AFTA โดยมีข้อจำกัดน้อยที่สุด
ซึ่งน่าจะเป็นวิธีที่สามารถแก้ปัญหาทั้งระบบได้อย่างมีประสิทธิภาพ
เนื่องจากกลไกตลาดสามารถทำหน้าที่ในการจัดสรรทรัพยากรได้อย่างเต็มที่
ส่งผลให้การผลิตมีประสิทธิภาพเพิ่มขึ้น ในขณะที่มีต้นทุนการผลิตที่ลดลง ในอนาคต
หากผู้ประกอบการสามารถควบคุมต้นทุนการผลิตได้ คาดว่าการแข่งขันด้านราคาก็จะลดลงเป็นลำดับ
และหันมาแข่งขันกันในเรื่องการพัฒนาด้านอื่นๆ เช่น การสร้างความแตกต่างในตัวสินค้า
เพื่อเพิ่มมูลค่าในตัวสินค้าให้กับผู้บริโภค เป็นต้น

อย่างไรก็ตาม ในบางช่วงบางปี อาจมีการพยายามลักลอบนำเข้าน้ำมันปาล์มจากมาเลเซีย
เพื่อชดเชยปริมาณน้ำมันปาล์มในประเทศที่ไม่เพียงพอ
โดยเฉพาะในช่วงที่ราคาน้ำมันปาล์มในประเทศและราคาน้ำมันปาล์มของมาเลเซียมีส่วนต่างของราคาสูง
ทำให้ราคาน้ำมันปาล์มในประเทศผันผวน

แนวโน้มภาวะอุตสาหกรรมและสภาพการแข่งขันในอนาคต

ในปี 2553 ปริมาณผลผลิตจะมีแนวโน้มเพิ่มขึ้น
ทั้งนี้เนื่องจากพื้นที่ปลูกที่เก็บเกี่ยวได้เพิ่มขึ้นและศักยภาพการผลผลิตที่มีการใช้เทคนิคการผลิตที่พัฒนาดีขึ้นตามติดมาทั้งการใช้สายพันธุ์
การใช้ปุ๋ย วิธีการปลูกและการดูแลรักษา ทำให้ผลผลิตต่อไร่เพิ่มสูงขึ้น
โดยคาดว่าจะมีปริมาณผลปาล์มสดรวม 8.8 ล้านตันเพิ่มขึ้นจากปี 2552 ร้อยละ 10 หรือประมาณ
800,000 ตัน ทั้งนี้ผลผลิตจะมีการกระจายค่อนข้างสม่ำเสมอเฉลี่ยเดือนละประมาณ 730,000 ตัน

คุณภาพผลปาล์มสดในรูปของอัตราการสกัดน้ำมันปาล์มดิบน่าจะมีแนวโน้มที่ดีขึ้นอย่างต่อเนื่อง
เนื่องจากปาล์มรุ่นหลังที่ปลูกในช่วง 10 ปีที่ผ่านมามีอัตราการสกัดสูงกว่าปาล์มพันธุ์ดั้งเดิม
ประกอบกับการปลูก การบำรุงรักษา ที่ได้มาตรฐานดีกว่าเดิมด้วย แต่ในความเป็นจริง
คุณภาพผลปาล์มสดกลับมีคุณภาพโดยรวมลดลงอยู่ที่ระดับเพียงร้อยละ 16.5-17.0 ในปัจจุบัน
แทนที่จะเป็นร้อยละ 19.0 ทั้งนี้เนื่องจากผลปาล์มสดประมาณร้อยละ 80
มีการซื้อขายผ่านลานเทซึ่งไม่มีการควบคุมคุณภาพและมีการบ่มแยกผลช่วงออกจากทะลายเพื่อคัดแยกจำหน่ายทำกำไรได้มากขึ้น
แต่ทำให้คุณภาพโดยรวมต่ำลงโดยเฉพาะอัตราการสกัดน้ำมัน
และค่าความเป็นกรดไขมันอิสระของน้ำมันดิบที่เพิ่มขึ้น

อัตราการการสกัดน้ำมันในปี 2553 คาดว่าจะใกล้เคียงหรือน้อยกว่าปี 2552
โดยเคลื่อนไหวอยู่ระหว่างร้อยละ 16 - 17 เนื่องจากปาล์มปลูกใหม่ในพื้นที่ภาคเหนือ
ภาคอีสานและภาคกลาง ซึ่งมีปริมาณน้ำฝนน้อยกว่าภาคใต้
ทำให้ทะลายและคุณภาพของผลผลิตอาจไม่ดีนัก

ในปี 2553 โครงสร้างตลาดและราคาผลปาล์มสดอาจเปลี่ยนไป
เนื่องจากมีการเปิดตลาดนำเข้าน้ำมันปาล์มภายใต้กรอบเขตการค้าเสรีอาเซียน (AFTA) ตั้งแต่วันที่
1 มกราคม 2553 ทำให้ภาษีนำเข้าน้ำมันปาล์มของประเทศไทยจะต้องลดลงเหลือร้อยละ 5 ทันที
ดังนั้น ประเทศไทยจึงจำเป็นต้องแข่งขันโดยตรงกับมาเลเซียและอินโดนีเซีย
ซึ่งเป็นประเทศเพื่อนบ้านที่ปลูกปาล์มน้ำมันและส่งออกเป็นจำนวนมาก
โครงสร้างการปลูกปาล์มน้ำมันในประเทศทั้งสองส่วนใหญ่เป็นเอกชนรายใหญ่ประมาณร้อยละ 80-90
มีเกษตรกรรายย่อยเป็นส่วนน้อย ทำให้ต้นทุนการผลิตของประเทศทั้งสองอยู่ในระดับต่ำ
เนื่องจากพื้นที่เพาะปลูกส่วนใหญ่มีการประหยัดต่อขนาด
ในขณะที่โครงสร้างการปลูกปาล์มน้ำมันของไทยกลับเป็นไปในทิศทางตรงกันข้าม กล่าวคือ
พื้นที่ปลูกปาล์มน้ำมันของเอกชนไทยส่วนใหญ่เป็นเอกชนรายย่อยทำให้ต้นทุนการผลิตสูง
แต่การเปิดเสรี AFTA
ทำให้จำเป็นต้องลดราคาเพื่อรองรับการแข่งขันเป็นผลให้ราคาผลปาล์มสดและน้ำมันปาล์มมีแนวโน้มลดต่ำลง
ซึ่งหากไม่มีการแทรกแซงจากภาครัฐ บริษัทคาดว่าผลปาล์มสดจะอยู่ที่ระดับราคา 3.00-3.50 บาท
/ กิโลกรัม และน้ำมันปาล์มดิบน่าจะอยู่ที่ระดับ 20-22 บาท / กิโลกรัม

ผลกระทบจาก AFTA และแนวโน้มราคาน้ำมันปาล์มปี 2553

โดยหลักการ ภาษีนำเข้าน้ำมันปาล์มภายใต้กรอบการค้าเสรีอาเซียน (AFTA)
จะต้องลดลงเหลือร้อยละ 5 ตั้งแต่วันที่ 1 มกราคม 2546 แต่ในทางปฏิบัติ
การนำเข้าดังกล่าวสามารถปฏิบัติได้ภายใต้กฏกติกาและหลักเกณฑ์ซึ่งกำหนดโดยคณะรัฐมนตรี
ภายใต้การดูแลการนำเข้าโดยองค์การคลังสินค้า ทั้งนี้
มีวัตถุประสงค์เพื่อลดความผันผวนในตลาดน้ำมันปาล์มของไทย

จนถึงปัจจุบัน การเปิดเสรีนำเข้าตามเงื่อนไข AFTA มีความล่าช้ามาหลายปี โดยในวันที่ 1
มกราคม 2553 ควรจะเป็นวันที่ถึงกำหนดแน่นอนสำหรับการเปิดเสรีดังกล่าวอย่างจริงจัง
อย่างไรก็ตาม เกษตรกรผู้ปลูกปาล์มน้ำมันของไทย ซึ่งเป็นผู้ที่ได้รับผลกระทบมากที่สุด
เนื่องจากไม่สามารถแข่งขันด้านต้นทุนการผลิตกับประเทศมาเลเซียและอินโดนีเซียได้
ยังคงเรียกร้องให้คณะกรรมการนโยบายปาล์มน้ำมันแห่งชาติ
ซึ่งกำกับดูแลโดยภาครัฐกำหนดหลักเกณฑ์และวิธีปฏิบัติเพื่อยังคงไว้ซึ่งความคุ้มครองอุตสาหกรรมไว้ในระดับหนึ่ง
ได้แก่

1. กำหนดปริมาณ และคุณภาพมาตรฐานสำหรับน้ำมันปาล์มที่นำเข้ามาเพื่อการบริโภค

2. กำหนดช่วงเวลาที่จะมีการนำเข้าในระหว่างฤดูกาลที่ผลผลิตออกสู่ตลาดปริมาณน้อย ได้แก่
ช่วงเดือนพฤศจิกายน – ธันวาคม/มกราคม

3. มอบหมายให้องค์การคลังสินค้า ซึ่งเป็นหน่วยงานของภาครัฐเป็นผู้นำเข้าแต่ผู้เดียว

อย่างไรก็ตาม ภายใต้ข้อผูกพันด้านการเปิดการค้าเสรีและช่วงเวลาที่เหมาะสมในการบังคับใช้
การเปิดเสรีนำเข้าตามเงื่อนไข AFTA ควรจะต้องบังคับใช้อย่างเต็มรูปแบบภายในปี 2553
โดยมีเงื่อนไขและข้อจำกัดน้อยที่สุด ภายใต้ AFTA
ประเทศไทยจึงจำเป็นต้องแข่งขันโดยตรงกับมาเลเซียและอินโดนีเซีย
ซึ่งเป็นประเทศเพื่อนบ้านที่ปลูกปาล์มน้ำมันและส่งออกเป็นจำนวนมาก
โครงสร้างการปลูกปาล์มน้ำมันในประเทศทั้งสองส่วนใหญ่เป็นเอกชนรายใหญ่ประมาณร้อยละ 80-90
ทำให้ต้นทุนการผลิตของประเทศทั้งสองอยู่ในระดับต่ำ
เนื่องจากพื้นที่เพาะปลูกส่วนใหญ่มีการประหยัดต่อขนาด
ในขณะที่โครงสร้างการปลูกปาล์มน้ำมันของไทยกลับเป็นไปในทิศทางตรงกันข้าม กล่าวคือ
พื้นที่ปลูกปาล์มน้ำมันของเอกชนไทยส่วนใหญ่เป็นเอกชนรายย่อยทำให้ต้นทุนการผลิตสูง
แต่การเปิดเสรี AFTA
ทำให้จำเป็นต้องลดราคาเพื่อรองรับการแข่งขันเป็นผลให้ราคาผลปาล์มสดและน้ำมันปาล์มมีแนวโน้มลดต่ำลง
ซึ่งหากไม่มีการแทรกแซงจากภาครัฐ บริษัทคาดว่าผลปาล์มสดจะอยู่ที่ระดับราคาเฉลี่ย 3.00-3.50
บาท / กิโลกรัม และน้ำมันปาล์มดิบน่าจะอยู่ที่ระดับ 20-22 บาท / กิโลกรัม

ในระยะยาว บริษัทยังตระหนักถึงความมีศักยภาพของ AFTA
ในการพัฒนาอุตสาหกรรมน้ำมันปาล์มของไทยให้เติบโตอย่างยั่งยืน
ซึ่งจะเป็นการสนับสนุนให้ผู้ประกอบการที่เกี่ยวข้องในอุตสาหกรรมสามารถแข่งขันกันได้อย่างเต็มที่และบนพื้นฐานเดียวกัน
การลักลอบนำเข้าน้ำมันจากชายแดนก็จะหมดไปโดยทันที นอกจากนั้น
ยังทำให้การเลี่ยงภาษีมูลค่าเพิ่มก็จะลดลงไปด้วย ดังนั้น
บริษัทจึงมองเห็นถึงประโยชน์โดยรวมที่จะเกิดขึ้นจากการเปิดเสรีดังกล่าว
เนื่องมาจากการเคลื่อนไหวอย่างเสรีของทั้งวัตถุดิบและสินค้า นอกจากนั้น AFTA
ยังสามารถเพิ่มโอกาสในการพัฒนาและการต่อยอดไปสู่อุตสาหกรรมปลายน้ำที่ใช้เทคโนโลยีระดับสูง
ซึ่งเป็นโครงการลงทุนขนาดใหญ่เพื่อการประหยัดต่อขนาด โดยเฉพาะอุตสาหกรรมไบโอเคมีคอล
และไบโอดีเซล

  -------------------------------- -------------------------- ------- ------- ------- -------
                                   แนวโน้มความต้องการไบโอดีเซล                           

                                   2551                       2552    2553    2554    2555

                                   B2                                 B3      B5      

  ความต้องการ B100 (ล้านลิตร/วัน)      1.16                       1.33    2.07    3.02    3.40

  ความต้องการน้ำมันปาล์มดิบ (CPO)       0.39                       0.45    0.68    1.02    1.06
  (ล้านตัน/ปี)                                                                           
  -------------------------------- -------------------------- ------- ------- ------- -------

  ที่มา : กระทรวงพลังงาน

  ภาวะความสมดุลของอุปสงค์และอุปทานของ CPO ในปี 2552 ของประเทศไทย

+-------------------+--------------+--------------------+-------------+
| อุปทาน (‘000 ตัน)   |              | อุปสงค์ (‘000 ตัน)    |             |
+-------------------+--------------+--------------------+-------------+
| ปริมาณคงเหลือต้นงวด  | 108          | ก                  | 718         |
|                   |              | ารบริโภคภายในประเทศ |             |
+-------------------+--------------+--------------------+-------------+
| ผลผลิต             | 1,345        | การผลิตไบโอดีเซล     | 450         |
+-------------------+--------------+--------------------+-------------+
| นำเข้า             | -0-          | ส่งออก CPO          | 67          |
+-------------------+--------------+--------------------+-------------+
|                   |              | ส่งออก refined      | 80          |
|                   |              | olein              |             |
|                   |              |                    |             |
|                   |              | (ในรูป CPO)         |             |
+-------------------+--------------+--------------------+-------------+
|                   |              | ปริมาณคงเหลือปลายงวด | 138         |
+-------------------+--------------+--------------------+-------------+
| รวมทั้งหมด          | 1,453        | รวมทั้งหมด           | 1,453       |
+-------------------+--------------+--------------------+-------------+

  ภาวะความสมดุลของอุปสงค์และอุปทานของ CPO ในปี 2553(F) เปรียบเทียบไทย มาเลเซีย
  อินโดนีเซีย

  ---------------------------- ----------------- ------------- -----------
  (‘000 ตัน)                    ไทย*              มาเลเซีย       อินโดนีเซีย

  ปริมาณคงเหลือต้นงวด             138               1,950         1,750

  ผลผลิต                        1,452             18,000        22,400

  นำเข้า                        200*              650           40

  ส่งออก                        100*              16,030        17,000

  การบริโภคภายในประเทศ          1,550             2,670         5,340
  (+ไบโอดีเซล)                                                  

  ปริมาณคงเหลือปลายงวด           140               1,900         1,850

  อัตราการใช้เมื่อเทียบกับสต๊อค       8.5%              10.2%         8.2%
  ---------------------------- ----------------- ------------- -----------

  * ข้อมูลประมาณการจากบริษัทฯ

แนวโน้มการเจริญเติบโตของอุตสาหกรรม

  1. ไบโอดีเซล

นโยบายภาครัฐที่ผลักดันเรื่องพลังงานทดแทนสืบเนื่องมาจากกระแสเรื่องการอนุรักษ์สิ่งแวดล้อม
เพื่อลดภาวะโลกร้อน ซึ่งจะให้ความสำคัญกับผลิตภัณฑ์ชีวภาพมากกว่าผลิตภัณฑ์จากปิโตรเคมี
ไบโอดีเซลจึงถูกนำมาเป็นแหล่งพลังงานทางเลือกทดแทนน้ำมันดีเซลและมีบทบาทสำคัญในปัจจุบัน
จากการที่ประเทศไทยในฐานะประเทศเกษตรกรรม
ซึ่งสามารถผลิตอาหารบริโภคในประเทศได้เพียงพอและปัจจุบันยังมีอุปทานส่วนเกินเหลือพอที่จะส่งออก
จึงมีความได้เปรียบในการพัฒนาพืชพลังงาน อย่างไรก็ตาม
ในช่วงเวลาที่ราคาน้ำมันปิโตรเลียมมีความผันผวนอย่างมากดังเช่นในปี 2551
อาจทำให้เกิดความไม่แน่นอนในการบริหารจัดการความเสี่ยงที่เกิดขึ้นกับต้นทุนการผลิตพลังงานทดแทนดังกล่าว

นอกจากนั้น การนำพืชอาหารมาผลิตพลังงานทดแทน
อาจต้องมีแนวนโยบายในการปกป้องอุตสาหกรรมอาหารควบคู่กันไปด้วย
หรืออาจมีมาตรการเสริมเพื่อแยกให้ชัดเจนระหว่างพืชที่จะปลูกเพื่อเป็นอาหารและพืชที่ปลูกเพื่อนำไปผลิตพลังงานทดแทน
มิฉะนั้น โครงสร้างราคาของอุตสาหกรรมผลิตอาหารอาจจะถูกกระทบ ดังเช่น
ในประเทศสหรัฐอเมริกาที่มีการนำข้าวโพดไปผลิตเอทานอลจำนวนมากจนทำให้ข้าวโพดราคาสูง
เนื่องจากเกษตรกรสามารถเลือกขายข้าวโพดให้กับโรงงานเอทานอลในราคาที่ดีกว่าได้

ในปี 2551 กระทรวงพลังงานได้บังคับให้บริษัทผู้ค้าน้ำมันทุกแห่งจำหน่ายน้ำมันไบโอดีเซล B2
(คือเติมไบโอดีเซล B100 ผสมเข้าไปในน้ำมันดีเซลร้อยละ 2)
แทนการจำหน่ายน้ำมันดีเซลในสถานีบริการน้ำมันทั่วประเทศตั้งแต่วันที่ 1 กุมภาพันธ์ 2551
ในขณะที่แผนการจำหน่ายน้ำมันไบโอดีเซล B3 และ B5 ถูกกำหนดไว้ในปี 2553 และ 2554
ตามลำดับ กรณีดังกล่าวจะทำให้เกิดความต้องการไบโอดีเซล B100 วันละประมาณ 3 ล้านลิตร
หรือคิดเป็นปริมาณน้ำมันปาล์มดิบถึงปีละ 1 ล้านตันในปี 2554
จากปัจจุบันที่มีความต้องการน้ำมันปาล์มดิบปีละ 300,000-400,000
ตันเพื่อนำไปผลิตน้ำมันไบโอดีเซล B2 การบังคับให้มีการจำหน่าย B5 ในปี 2554
จะต้องสอดคล้องกับการขยายพื้นที่เพาะปลูกปาล์มน้ำมัน ซึ่งตามแผนพัฒนาปาล์มน้ำมันปี 2551-2555
กระทรวงเกษตรฯ กำหนดงบประมาณไว้ที่ 9,500 ล้านบาท เพื่อขยายพื้นที่ปลูกปาล์มอีกจำนวน 2.5
ล้านไร่ โดยเป็นการเปลี่ยนเป็นปาล์มพันธุ์ดีในพื้นที่นาร้าง ทิ้งร้าง สวนผลไม้ที่ให้ผลตอบแทนต่ำ
ป่าเสื่อมโทรม พื้นที่ดินเปรี้ยว และพื้นที่ปลูกยางในที่ลุ่ม และเมื่อรวมกับพื้นที่เดิมอีก 3 ล้านไร่
จะทำให้ไทยมีพื้นที่ปลูกปาล์มทั้งสิ้นประมาณ 5.5 ล้านไร่ ซึ่งคาดว่าจะได้ผลผลิตปาล์มน้ำมันประมาณ
9 ล้านตัน เพื่อรองรับการขยายตัวของอุตสาหกรรมไบโอดีเซล B5

อย่างไรก็ตาม
ข้อจำกัดที่สำคัญในการนำน้ำมันปาล์มมาผลิตไบโอดีเซลอยู่ที่ปริมาณและราคาของน้ำมันปาล์ม
ซึ่งหากราคาของน้ำมันปาล์มดิบทรงตัวอยู่ในระดับสูงอย่างต่อเนื่อง อาจก่อให้เกิดปัญหาตามมาได้แก่

1.  ผู้ผลิตไบโอดีเซล B100 จะหยุดการผลิต

2.  การที่ต้นทุนของไบโอดีเซลอยู่ในระดับสูงจะไม่สอดคล้องกับแนวทางการส่งเสริมการใช้พลังงานทดแทน
    รวมถึงต้นทุนการผลิตน้ำมันปาล์มเพื่อการบริโภคก็จะสูงขึ้นด้วย
    ซึ่งจะส่งผลกระทบต่อเนื่องไปยังอุตสาหกรรมอาหาร

3.  หากไม่เปิดตลาดการค้าเสรี AFTA ราคาน้ำมันปาล์มดิบในประเทศที่สูงขึ้น
    จะสร้างแรงจูงใจให้เกิดการลักลอบนำเข้าน้ำมันปาล์มจากต่างประเทศ

4.  เกิดอุปสรรคในการจำหน่ายไบโอดีเซล B3 ซึ่งได้ประกาศเป็นกฏหมายมีผลใช้บังคับไปแล้ว

  2. อุตสาหกรรมการผลิตเมล็ดพันธุ์และต้นกล้าปาล์มน้ำมัน

เมื่อราคาผลปาล์มสดมีความคงที่ในระดับสูงเป็นที่พอใจของเกษตรกรผู้ปลูกปาล์มแล้ว
ยังเป็นแรงจูงใจให้พวกเขาหันมาสนใจในแนวทางการเพิ่มผลผลิต/ไร่ให้มากขึ้น ทั้งการเลือกพันธุ์ดี
การใช้ปุ๋ย การอนุรักษ์ดินและน้ำ ตลอดจนการเก็บเกี่ยวที่ได้มาตรฐาน
นอกจากนั้นจะมีการขยายพื้นที่ปลูกปาล์ม และจะมีการปลูกปาล์มทดแทนยางพารามากขึ้นในอนาคต

การผลิตเมล็ดพันธุ์ดีและต้นกล้าปาล์มน้ำมันพันธุ์ดี
เป็นอุตสาหกรรมต้นน้ำที่ต้องให้ความสำคัญเป็นอันดับต้นๆ
ในการกำหนดประสิทธิภาพของผลผลิตปาล์มน้ำมัน เนื่องจากการใช้เมล็ดพันธุ์ดี
นอกจากจะให้ผลผลิตต่อไร่ที่สูงแล้วยังให้ปริมาณน้ำมันต่อทะลายปาล์มที่สูงขึ้นด้วย
อันจะมีผลทำให้ได้ผลผลิตเพิ่มขึ้นร้อยละ 40 เมื่อเปรียบเทียบกับการเพาะปลูกที่ใช้พันธุ์คุณภาพไม่ดี
ปัจจุบันมีพื้นที่ปลูกปาล์มน้ำมันประมาณ 400,000
ไร่ที่ปลูกด้วยพันธุ์คุณภาพไม่ดีอาจเนื่องมาจากการผลิตเมล็ดพันธุ์และต้นกล้าพันธุ์ที่มีคุณภาพในประเทศยังมีไม่เพียงพอกับความต้องการ
และที่ผ่านมา ราคาผลปาล์มสดทรงตัวในระดับสูง
ประกอบกับนโยบายภาครัฐที่สนับสนุนให้เพิ่มพื้นที่ปลูกปาล์ม
เกษตรกรหลายพื้นที่จึงให้ความสนใจในการปลูกปาล์มน้ำมันกันอย่างแพร่หลาย
และเริ่มกระจายตัวออกไปยังจังหวัดอื่นนอกเหนือจากภาคใต้
จึงมีแนวโน้มที่จะเกิดปัญหาการขาดแคลนพันธุ์ปาล์มน้ำมันตามมา
ภาคเอกชนจึงหันมาผลิตเมล็ดพันธุ์และต้นกล้าปาล์มออกมาจำหน่ายมากขึ้น
เนื่องจากหน่วยงานของรัฐไม่สามารถผลิตกล้าพันธุ์สนองความต้องการของเกษตรกรได้เพียงพอ ทั้งนี้
การวิจัยและพัฒนาพันธุ์ปาล์มที่ดีต้องอาศัยเวลาไม่น้อยกว่า 30 ปี
เพื่อดูผลผลิตที่ได้ตลอดอายุของต้นปาล์มก่อนโค่นเพื่อปลูกทดแทน (Replanting)

  3. การใช้ประโยชน์จากวัสดุที่เหลือใช้และของเสียของโรงงานอุตสาหกรรม

  น้ำมันปาล์ม

อุตสาหกรรมน้ำมันปาล์มเป็นอุตสาหกรรมที่ก่อให้เกิดวัสดุที่เหลือจากกระบวนการผลิตมากกว่าร้อยละ
60 ของวัตถุที่ป้อนเข้าสู่กระบวนการผลิตทั้งหมด
ผลกระทบทางสิ่งแวดล้อมที่เกิดขึ้นมีสาเหตุจากกระบวนการสกัดน้ำมัน
เนื่องจากกระบวนการผลิตของอุตสาหกรรมน้ำมันปาล์มมีการใช้น้ำในปริมาณมากส่งผลให้เกิดน้ำเสียที่มีภาวะความสกปรกของสารอินทรีย์สูง
นอกจากนี้ กระบวนการผลิตยังก่อให้เกิดของเหลือใช้ในรูปของแข็ง ได้แก่ ทะลายปาล์มเปล่า
(Empty Fruit Bunch) เส้นใยปาล์ม (Fiber) กะลาปาล์ม (Shell) และกากตะกอน
(Decanter Cake) ดังนั้น การใช้ประโยชน์จากเศษวัสดุจากปาล์มเหล่านี้
ซึ่งเป็นแหล่งพลังงานชีวมวลที่สำคัญจึงเป็นวิธีการที่สามารถเพิ่มรายได้
และในขณะเดียวกันยังเป็นการช่วยลดมลพิษที่เกิดขึ้นต่อสิ่งแวดล้อมอีกด้วย ทางภาครัฐ ได้แก่
กระทรวงพลังงาน จึงได้เข้ามามีส่วนสนับสนุนโดยการกำหนดมาตรการต่างๆ เช่น
การส่งเสริมด้านเทคนิคและเงินทุนในการนำระบบก๊าซชีวภาพ (Biogas) เข้ามาใช้ในโรงงาน
และการปรับปรุงใช้ประโยชน์จากวัสดุที่เหลือจากกระบวนการผลิตเพื่อเป็นเชื้อเพลิงชีวมวล
(Biomass) เพื่อนำไปผลิตกระแสไฟฟ้าสำหรับใช้ในโรงงานเอง
หรือสามารถจำหน่ายกระแสไฟฟ้านั้นให้กับการไฟฟ้าส่วนภูมิภาค
ซึ่งเป็นการเพิ่มรายได้ให้แก่โรงงานสกัดน้ำมันปาล์มอีกทางหนึ่ง ขณะนี้
ทั้งระบบก๊าซชีวภาพและระบบเชื้อเพลิงชีวมวลถูกนำมาใช้ในโรงงานสกัดน้ำมันปาล์มหลายแห่ง
และมีแนวโน้มที่จะเพิ่มขึ้นในอนาคต
โดยเป็นการใช้เศษวัสดุจากปาล์มมาเป็นแหล่งเชื้อเพลิงในหม้อไอน้ำทดแทนการใช้น้ำมันปิโตรเลียม

นอกจากนั้น ปัจจุบันมีการตื่นตัวในเรื่องการพยายามลดภาวะเรือนกระจก
ซึ่งก๊าซเรือนกระจกเป็นต้นเหตุของการเปลี่ยนแปลงสภาพภูมิอากาศ
ถึงแม้ว่าประเทศไทยไม่มีพันธกรณีที่จะต้องลดการปล่อยก๊าซคาร์บอนไดออกไซด์
แต่ประเทศไทยก็เป็นแหล่งหนึ่งที่ประเทศอุตสาหกรรมจะมาดำเนินโครงการลดก๊าซเรือนกระจกร่วมด้วย
เพื่อหวังจะได้รับส่วนแบ่งในรูปของคาร์บอนเครดิตที่ได้จากโครงการภายใต้กลไกการพัฒนาที่สะอาด
(Clean Development Mechanism: CDM) ซึ่งเรียกว่า Certified Emissions
Reduction หรือ CER มีหน่วยวัดเป็นตันของก๊าซคาร์บอนไดออกไซด์ที่ลดได้ (1 CER = 1 ton
CO₂ equivalent)
และในขณะนี้มีโรงงานสกัดน้ำมันปาล์มดิบจำนวนหนึ่งสนใจเข้าร่วมโครงการดังกล่าว

  4. การต่อยอดของอุตสาหกรรมน้ำมันปาล์ม

ปาล์มน้ำมันเป็นพืชเศรษฐกิจที่สำคัญที่ควรได้รับการวิจัยพัฒนาอย่างครบวงจร เริ่มตั้งแต่การเพาะปลูก
การเก็บเกี่ยว การรักษาคุณภาพ การสกัด การใช้ประโยชน์ในอุตสาหกรรมต่อเนื่อง
การเพิ่มมูลค่าในผลิตภัณฑ์น้ำมันปาล์มในรูปแบบต่างๆ
การพัฒนาและแปรรูปผลิตภัณฑ์จากน้ำมันปาล์มให้เป็นผลิตภัณฑ์เคมีภัณฑ์พื้นฐาน (Oleochemical
Industry) จะเห็นว่า
ปาล์มน้ำมันสามารถพัฒนาการใช้ประโยชน์ไปในรูปแบบที่หลากหลายและสามารถเพิ่มมูลค่าในผลิตภัณฑ์น้ำมันปาล์มในรูปแบบต่างๆ

จากที่ได้อธิบายไปแล้วข้างต้น
อุตสาหกรรมน้ำมันปาล์มยังมีศักยภาพสูงทางด้านการใช้ประโยชน์พลังงานที่ได้จากเชื้อเพลิงชีวมวลและก๊าซชีวภาพ
จึงจัดเป็นอุตสาหกรรมประเภทหนึ่งที่เป็นแหล่งทางเลือกในด้านพลังงานทดแทน
โดยเฉพาะอย่างยิ่งในภาวะปัจจุบันที่ราคาน้ำมันปิโตรเลียมอยู่ในระดับสูง ดังนั้น
เพื่อที่จะเพิ่มขีดความสามารถในการแข่งขันทางธุรกิจ
และเพื่อสร้างความมั่นใจในการเป็นแหล่งพลังงานทางเลือก
อุตสาหกรรมน้ำมันปาล์มจึงจำเป็นที่จะต้องมีมาตรการที่เหมาะสมเพื่อสามารถรองรับการพัฒนาประสิทธิภาพไปสู่การปรับปรุงจัดการทางด้านพลังงานและสิ่งแวดล้อมในลำดับต่อไป
ในขณะที่ทางภาครัฐก็ต้องสนับสนุนโครงการปลูกปาล์มน้ำมันเพื่อเป็นพลังงานทดแทนอย่างเร่งด่วน
ทั้งนี้ตั้งแต่เดือนกุมภาพันธ์ 2551 ภาครัฐได้กำหนดบังคับใช้น้ำมันไบโอดีเซล B2 และในปี 2553
และ 2554 ก็จะบังคับใช้น้ำมันไบโอดีเซล B3 และ B5 ตามลำดับ ดังนั้น คาดว่าในอนาคต
ความต้องการใช้น้ำมันปาล์มดิบจะเพิ่มขึ้นมากถึงปีละ 2,000,000-3,000,000 ตัน นอกจากนั้น
อุตสาหกรรมน้ำมันปาล์มยังสามารถต่อยอดไปสู่อุตสาหกรรมการแปรรูปขั้นสูงด้วยกระบวนการไบโอรีไฟนารี
(Bio-refinery) เพื่อผลิตเยื่อกระดาษ เยื่อไม้ และสร้างสารตั้งต้นอื่นๆ
สำหรับอุตสาหกรรมต่อเนื่องที่จะเกิดตามมาในภายหลัง

3) การจัดหาผลิตภัณฑ์เพื่อจำหน่าย

ก. ลักษณะการจัดให้ได้มาซึ่งผลิตภัณฑ์

  การผลิต

บริษัทฯ มีโรงงานสกัดน้ำมันปาล์มดิบ (CPO) และโรงงานสกัดน้ำมันจากเมล็ดในปาล์มดิบ (CPKO)
ตั้งอยู่เลขที่ 98 หมู่ 6 กม. 9.5 ถนนเหนือคลอง-เขาพนม ตำบลห้วยยูง อำเภอเหนือคลอง
จังหวัดกระบี่ 81130

ปริมาณการผลิตเต็มที่ของผลิตภัณฑ์ (ตัน)

  ---------------------------------------- ---------- ---------- ---------
  แผนกน้ำมันปาล์มดิบ                           2550       2551       2552

  ผลปาล์มสดที่ใช้ในการผลิตเต็มที่                  360,000    360,000    360,000

  น้ำมันปาล์มดิบ (18%)                         64,800     64,800     64,800

  เมล็ดในปาล์ม (5.25%)                       18,900     18,900     18,900

  แผนกน้ำมันเมล็ดในปาล์มดิบ                                           

  เมล็ดในปาล์มที่ใช้ในการผลิตเต็มที่                26,250     26,250     26,250

  น้ำมันเมล็ดในปาล์มดิบ (41%)                   10,762     10,762     10,762

  กากเมล็ดในปาล์ม (52%)                      13,650     13,650     13,650
  ---------------------------------------- ---------- ---------- ---------

หมายเหตุ กำลังการผลิตจริงในแต่ละปี จะแตกต่างจากกำลังการผลิตเต็มที่ที่ออกแบบไว้
เนื่องจากความแตกต่างของปริมาณผลปาล์มสดที่เข้าสู่กระบวนการผลิต
ซึ่งขึ้นอยู่กับปริมาณน้ำฝนที่ตกในแต่ละปี

การจัดหาวัตถุดิบ

เนื่องจากผลปาล์มสดจากสวนของบริษัทฯเองที่ป้อนเข้าสู่โรงงานมีไม่เพียงพอ
ทำให้บริษัทต้องรับซื้อจากเกษตรกรรายย่อย
เพื่อที่จะเพิ่มปริมาณผลปาล์มสดของบริษัทฯที่จะป้อนเข้าสู่โรงงาน

สภาพปัญหาเกี่ยวกับวัตถุดิบ

ปริมาณผลผลิตปาล์มสดขึ้นอยู่กับระดับน้ำฝนและการดูแลรักษา
คุณภาพของผลปาล์มที่จะให้ได้น้ำมันปาล์มดิบในอัตราสูงขึ้นอยู่กับวิธีการตัดและเก็บเกี่ยว
เนื่องจากการดูแลที่ดีและมีมาตรฐานในการเก็บเกี่ยว
ทำให้คุณภาพของผลปาล์มจากสวนของบริษัทฯนั้นอยู่ในเกณฑ์ดีและให้อัตราการสกัดน้ำมันปาล์มดิบสูงกว่าซื้อจากเกษตรกรรายย่อย

แต่เนื่องจากผลปาล์มสดมีไม่เพียงพอกับความต้องการของโรงงานสกัดน้ำมันปาล์ม
ซึ่งมีจำนวนโรงงานเพิ่มขึ้นในแต่ละปี ทำให้เกิดการแข่งขันการซื้อผลปาล์มสดเป็นไปอย่างเข้มข้น
แต่อัตราการสกัดน้ำมันปาล์มที่ได้ค่อนข้างต่ำ สาเหตุอีกประการหนึ่งคือสภาพอากาศที่แห้งแล้ง
อัตราการขาดน้ำในดินทำให้ผลปาล์มสดที่ได้นั้นให้น้ำมันปาล์มดิบในอัตราต่ำ
และการเก็บเกี่ยวของเกษตรกรผู้ปลูกปาล์มน้ำมันรายย่อยไม่ได้มาตราฐาน
คือมีการเก็บเกี่ยวผลปาล์มก่อนจะถึงเวลาอันสมควร โดยเฉพาะในช่วงที่ผลปาล์มสดมีราคาสูง

ดังได้กล่าวข้างต้น ผลผลิตจากเกษตรกรผู้ปลูกปาล์มน้ำมันรายย่อยไม่สามารถให้ผลผลิตต่อไร่
และอัตราการสกัดน้ำมันปาล์มดิบ เท่ากับของบริษัทฯ
ดังนั้นบริษัทฯจึงได้จัดทำนโยบายให้คำแนะนำแก่ผู้ปลูกปาล์มน้ำมันที่ต้องการปรับปรุงคุณภาพปาล์มน้ำมันตามมาตรฐานทั้งด้านการดูแลรักษาและผลผลิตต่อไร่
เพื่อให้ผลผลิตที่ส่งป้อนเข้าสู่โรงงานสกัดน้ำมันปาล์มดิบนั้นมีคุณภาพมากขึ้นนอกจากนั้น
ผู้ปลูกปาล์มน้ำมันรายย่อยยังสามารถขอเข้าเยี่ยมชมสวนของบริษัทฯได้อีกด้วย

บริษัทฯได้มีการคัดคุณภาพของผลปาล์มสดจากผู้ปลูกปาล์มน้ำมัน ณ จุดรับซื้อ
แต่วิธีการนี้ไม่สามารถทำได้ในช่วงที่ผลปาล์มสดมีปริมาณน้อย
นอกจากนั้นบริษัทฯยังได้มีการแนะนำผู้ปลูกปาล์มน้ำมันเกี่ยวกับคุณภาพของผลปาล์มสดที่ควรจะนำส่งโรงงาน
บริษัทฯเชื่อว่าโปรแกรมการให้คำแนะนำแก่ผู้ปลูกปาล์มน้ำมันทั่วไปจะช่วยปรับปรุงคุณภาพของผลปาล์มสดที่จะป้อนเข้าสู่โรงงานให้มีคุณภาพดีขึ้นและเป็นการเพิ่มอัตราการสกัดน้ำมันด้วย
โดยบริษัทฯได้มีการปรับราคารับซื้อผลปาล์มสดให้สูงขึ้นตามอัตราการสกัดน้ำมัน
ทั้งนี้เพื่อเป็นการจูงใจให้ผู้ปลูกปาล์มรายย่อยส่งผลปาล์มสดที่มีคุณภาพเข้าสู่โรงงาน

สำหรับเทคโนโลยีสำหรับการสกัดน้ำมันปาล์มดิบที่มีผลต่อการใช้วัตถุดิบนั้น
เนื่องจากบริษัทฯได้ใช้แบบมาตรฐานสากลในอุตสาหกรรมนี้แล้ว
ดังนั้นการปรับปรุงเพื่อให้การผลิตมีประสิทธิภาพจึงขึ้นอยู่กับการใช้อุปกรณ์เครื่องจักรเครื่องมือและการปฏิบัติงานให้เหมาะสม
บริษัทฯเห็นว่าไม่มีเทคโนโลยีใหม่ๆที่ได้พิสูจน์แล้วมาทดแทน
แต่อาจมีเทคโนโลยี่อื่นๆที่มีผลต่อการใช้วัตถุดิบหรือปรับปรุงให้ดีขึ้น
ซึ่งขึ้นอยู่กับว่าคุ้มค่ากับเงินที่ลงทุนหรือไม่
โดยบริษัทฯยังคงค้นคว้าเทคโนโลยี่ใหม่ๆเพื่อปรับปรุงประสิทธิภาพการผลิตอย่างต่อเนื่อง
รวมถึงการลดอัตราสูญเสียน้ำมัน
การกำจัดมลภาวะที่เกิดจากการกระบวนผลิตซึ่งเป็นพิษต่อสิ่งแวดล้อม

การปลูกปาล์มทดแทน

บริษัทฯ เริ่มโครงการการปลูกปาล์มทดแทนตั้งแต่ปี 2544 เป็นระยะเวลา 12 ปี
เพื่อที่จะให้ผลผลิตที่สูงขึ้น
การเปลี่ยนแปลงนี้เปิดโอกาสให้ผู้จัดการสวนปาล์มได้ปรับปรุงการจัดสวนใหม่
ซึ่งจะทำให้มาตรฐานการปลูกปาล์มดีขึ้น และให้ผลผลิตปาล์มสดต่อไร่สูงขึ้นด้วย

บริษัทฯ ได้ทำการปลูกปาล์มน้ำมันทดแทนไปแล้วทั้งหมด 3,236 เฮกตาร์ หรือประมาณ 20,225 ไร่
คิดเป็นร้อยละ 45.60 ของพื้นที่ปลูกปาล์มทั้งหมด และสามารถเก็บเกี่ยวได้แล้ว 2,255 เฮกตาร์
หรือ 14,093.75 ไร่ คิดเป็นร้อยละ 69.68 ของพื้นที่ปลูกปาล์มทดแทน

นอกจากนั้น บริษัทฯยังได้คัดเลือกเมล็ดพันธ์ปาล์มที่มีคุณภาพสำหรับโครงการปลูกปาล์มทดแทน
และเน้นการจัดการควบคุมสัตว์ที่จะมาทำลายต้นปาล์มน้ำมันที่มีอายุน้อย และเชื้อโรคที่อาจเกิดขึ้นได้
เพื่อไม่ให้มีผลกระทบต่อต้นปาล์มน้ำมัน

จำนวนผู้จำหน่ายวัตถุดิบ

บริษัทฯมีการซื้อผลปาล์มสดจากชาวสวนในเขตกระบี่และสุราษฎร์ธานี
โดยไม่มีรายใดที่บริษัทฯซื้อผลปาล์มสดมากกว่าร้อยละ 30 ของยอดซื้อผลปาล์มสดทั้งหมด

สัดส่วนการซื้อวัตถุดิบในประเทศและต่างประเทศ

เนื่องจากวัตถุดิบของบริษัทฯ คือ ผลปาล์มสด เป็นพืชผลทางการเกษตร
ซึ่งควรนำเข้าสู่กระบวนการผลิตโรงงานสกัดน้ำมันภายใน 24 ชั่วโมง
มิฉะนั้นแล้วอาจจะทำให้ได้ปริมาณกรดปาล์มเพิ่มสูงขึ้นเกินกว่ามาตรฐานสากลในการซื้อขายน้ำมันปาล์มดิบ
ซึ่งมีผลให้ถูกตัดราคาเมื่อมีการส่งมอบ
ดังนั้นในอุตสาหกรรมนี้จึงไม่มีการนำเข้าผลปาล์มสดจากต่างประเทศ
นอกจากการนำเข้าในรูปของน้ำมันปาล์มดิบ หรือน้ำมันปาล์มบริสุทธิ์

ข. ผลกระทบต่อสิ่งแวดล้อม

การบริหารสิ่งแวดล้อม (Environmental Management) เป็นกระบวนการที่ต่อเนื่อง
กลไกการปฏิบัติงานที่จะควบคุมความเสี่ยงของสิ่งแวดล้อมและกลยุทธเชิงปฏิบัติการนั้นจะส่งผ่านมายังการฝึกปฏิบัติของพนักงานและผู้บริหารของบริษัทต้องมีจริยธรรมในการบริหารงาน
บริษัทฯได้มีนโยบายและวิธีปฏิบัติเพื่อให้แน่ใจว่ากระบวนการผลิตจะกระทบต่อสิ่งแวดล้อมน้อยที่สุด
โดยในปี 2547 บริษัทได้เข้าสู่ระบบมาตรฐานการจัดการสิ่งแวดล้อม ISO 14001
เพื่อให้โครงการบริหารสิ่งแวดล้อมมีประสิทธิภาพมากยิ่งขึ้น และได้รับการรับรองในเดือนพฤษภาคมปี
2549

โรงงานสกัดน้ำมันเมล็ดในปาล์มดิบนั้นจะไม่มีมลภาวะเป็นพิษแต่อย่างใด
ปริมาณของเสียที่เป็นชีวะภาพนั้นมีเพียงเล็กน้อยมาก
ซึ่งจะถูกกรองและนำลงสู่บ่อพักแห้งของโรงงานสกัดน้ำมันปาล์มดิบ

สำหรับโรงงานสกัดน้ำมันปาล์มดิบนั้นมีของเสียดังต่อไปนี้

ของเหลว

ขี้น้ำมันและของเหลวจากหม้อนึ่งนั้นจะถูกดักเก็บและแยกเอาน้ำมันออก
เพื่อรอจำหน่ายเป็นน้ำมันที่มีคุณภาพต่ำ ในส่วนที่เหลือจะถูกส่งลงในบ่อน้ำเสียของบริษัทฯ

น้ำเสียของบริษัทฯจะถูกปล่อยลงในบ่อน้ำเสีย บ่อน้ำเสียมีทั้งหมด 8 บ่อ
และน้ำเสียจะไหลลงทีละบ่อๆอย่างต่อเนื่อง ซึ่งในช่วงนี้มีการย่อยสารชีวะภาพ
การไหลของน้ำเสียในบ่อน้ำเสียนั้นบริษัทฯ ใช้ระบบน้ำตกคือไหลลงทีละบ่อซึ่งมีระดับลดหลั่นกันลงมา
บ่อน้ำเสียสี่บ่อแรกจะลึกสำหรับการย่อยสลายโดยไม่ใช้ออกซิเจน
และบ่อน้ำเสียสองบ่อสุดท้ายจะตื้นเพื่อที่จะให้ออกซิเจนช่วยย่อยสลาย
น้ำเสียที่ถูกย่อยสลายแล้วจะถูกปั้มเข้าสู่ที่เก็บน้ำเสียในสวนของบริษัทฯ ซึ่งเป็นที่สูงโดยใช้ท่อใต้ดิน
น้ำเสียที่เก็บไว้ในสวนของบริษัทฯจะปล่อยลงสู่ร่องคูน้ำที่ตื้นกระจายอยู่ในสวน
เพื่อให้ซึมเข้าสู่ผิวดินเป็นการเพิ่มสารอาหารในดินแทนการใส่ปุ๋ยต่อไป
ระบบนี้เป็นเทคโนโลยีที่ได้พิสูจน์แล้วและโรงงานสกัดน้ำมันปาล์มดิบหลายโรงงานนิยมใช้กัน
ร่องคูน้ำสำหรับน้ำเสียนี้จะมีระยะเวลาการดูดซึมและระยะเวลาหมุนเวียนประมาณ 6 สัปดาห์
บริษัทฯ ใช้เนื้อที่มากกว่า 850 ไร่
สำหรับการกระจายน้ำเสียที่บำบัดแล้วลงสู่ดินและถูกควบคุมดูแลด้วยพนักงาน สำนักงานเทคโนโลยี
กรมโรงงานอุตสาหกรรม กระทรวงอุตสาหกรรมได้กำหนดค่า BOD
ในน้ำเสียที่จะปล่อยลงสู่แม่น้ำลำคลองต้องไม่เกิน 20 มิลลิกรัมต่อลิตร บริษัทฯ
ไม่ได้ปล่อยน้ำเสียที่บำบัดแล้วลงสู่แม่น้ำลำคลอง แต่จะนำไปใช้ประโยชน์ในสวนของบริษัทฯ
ดังกล่าวแล้วข้างต้น บ่อน้ำเสียจะต้องขุดลอกเป็นระยะๆ
ตะกอนที่ขุดออกจากบ่อน้ำเสียนั้นจะถูกเก็บไว้ในบ่อตากแห้งเป็นระยะเวลา 1
ปีเพื่อให้เกิดสารอาหารที่มีคุณภาพ
ตะกอนที่ตากแห้งแล้วนี้จะนำไปปกคลุมหน้าดินในสวนปาล์มของบริษัทฯสำหรับทดแทนปุ๋ยในช่วงหน้าร้อน

ของแข็ง ได้แก่ ทะลายปาล์มเปล่า, ไฟเบอร์, เปลือกเมล็ดปาล์ม, ขี้เถ้า ควันดำและเขม่า

ทะลายเปล่าถูกนำไปปกคลุมหน้าดินในสวนของบริษัทฯเพื่อทดแทนปุ๋ย
ไฟเบอร์และเปลือกเมล็ดปาล์มจะเป็นเชื้อเพลิงแก่ Boiler
หรือเปลือกเมล็ดปาล์มอาจขายให้โรงงานอื่นที่ต้องการ
ตะกอนที่ขุดจากบ่อน้ำเสียจะใช้เป็นประโยชน์ในสวนของบริษัทฯ
บริษัทฯจะป้องกันการไหลซึมของน้ำผสมตะกอนนี้ในฤดูฝนโดยการขุดร่องน้ำรอบสวนเพื่อดักน้ำไหลลงสู่ที่อื่น
บริษัทฯ ได้มีการปรับปรุงเครื่อง Boiler และการป้อนเชื้อเพลิงเข้าสู่ Boiler
ซึ่งมีผลต่อการลดควันดำและเขม่าของโรงงาน อย่างไรก็ตามควันดำและเขม่าจาก Boiler
ของโรงงานสกัดน้ำมันปาล์มดิบที่เป็นปัญหาอยู่นี้อาจมาจากเชื้อเพลิงที่ป้อน เช่น
ไฟเบอร์และเปลือกเมล็ดปาล์ม ค่าควันดำและเขม่าของโรงงานสกัดน้ำมันปาล์มดิบจากกรมโรงงาน
กระทรวงอุตสาหกรรมต้องไม่เกิน 400 มิลลิกรัมต่อลูกบาศก์เมตร
ซึ่งโดยปกติแล้วสำหรับอุตสาหกรรมนี้จะอยู่ระหว่าง 600 – 1400 มิลลิกรัมต่อลูกบาศก์เมตร
ปัญหาควันดำและเขม่านี้ทางชมรมโรงสกัดน้ำมันปาล์มดิบซึ่งบริษัทฯเป็นสมาชิกได้ร่วมทุนกันวิจัยปัญหาด้านเขม่าและควันดำสำหรับอุตสาหกรรมน้ำมันปาล์มดิบโดยร่วมกับสภาอุตสาหกรรมจังหวัดกระบี่และสถาบันสิ่งแวดล้อมไทย
เพื่อเป็นการลดปัญหาควันดำและเขม่าอย่างเร่งด่วน
บริษัทฯได้ดำเนินการติดตั้งระบบกำจัดควันไฟและเขม่านี้เป็นที่เรียบร้อยแล้วตั้งแต่ปี 2546

4) งานที่ยังไม่ได้ส่งมอบ

- ไม่มี -